CELEX: C2005/182/78
Language: el
Date: 2005-07-23 00:00:00
Title: Υπόθεση T-198/05: Αγωγή της Mebrom NV κατά της Επιτροπής των Ευρωπαϊκών Κοινοτήτων που ασκήθηκε στις 13 Μαΐου 2005

23.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 182/41
            
         Αγωγή της Mebrom NV κατά της Επιτροπής των Ευρωπαϊκών Κοινοτήτων που ασκήθηκε στις 13 Μαΐου 2005
   (Υπόθεση T-198/05)
   (2005/C 182/78)
   Γλώσσα διαδικασίας: η αγγλική
   Η Mebrom NV, με έδρα το Rieme-Ertvelde (Βέλγιο), εκπροσωπούμενη από τους C. Mereu και K. Van Maldegem, δικηγόρους, άσκησε στις 13 Μαΐου 2005 ενώπιον του Πρωτοδικείου των Ευρωπαϊκών Κοινοτήτων αγωγή κατά της Επιτροπής των Ευρωπαϊκών Κοινοτήτων.
   Η ενάγουσα ζητεί από το Πρωτοδικείο:
   
               —
            
            
               να υποχρεώσει την Ευρωπαϊκή Επιτροπή να καταβάλει στην ενάγουσα το ζητούμενο ποσό προς αποκατάσταση της ζημίας την οποία υπέστη η ενάγουσα λόγω της παραλείψεως της εναγομένης να θεσπίσει ένα σύστημα που θα επέτρεπε στην ενάγουσα να εισαγάγει μεθυλοβρωμίδιο τον Ιανουάριο και τον Φεβρουάριο του 2005, ή κάθε άλλο ποσό που θα προσδιορίσει η ενάγουσα κατά τη διάρκεια της δίκης ή θα κρίνει εύλογο το Πρωτοδικείο κατ' επιεική και δίκαιη κρίση·
            
         
               —
            
            
               επικουρικώς, να εκδώσει αναγνωρίζουσα την υποχρεώση αποζημιώσεως απόφαση, με την οποία να ορίζεται η Ευρωπαϊκή Επιτροπή υποχρεούται να αποκαταστήσει την προξενηθείσα ζημία και να καλούνται οι διάδικοι να προσκομίσουν ενώπιον του Πρωτοδικείου, εντός εύλογης προθεσμίας από της ημερομηνίας εκδόσεως της αποφάσεως, αριθμητικά στοιχεία ως προς το ύψος της αποζημιώσεως που θα συμφωνηθεί μεταξύ των διαδίκων, ή, σε περίπτωση μη επιτεύξεως συμφωνίας, να υποβάλουν, εντός της ίδιας προθεσμίας, τις προτάσεις τους συνοδευόμενες από λεπτομερή αριθμητικά στοιχεία·
            
         
               —
            
            
               να υποχρεώσει την Ευρωπαϊκή Επιτροπή να καταβάλει επί των ως άνω ποσών αντισταθμιστικό τόκο με ετήσιο επιτόκιο 8 %·
            
         
               —
            
            
               να υποχρεώσει την Επιτροπή να καταβάλει τόκους υπερημερίας με επιτόκιο 8 % ή κάθε άλλο επιτόκιο κρίνει εύλογο το Πρωτοδικείο, υπολογιζόμενους επί του πληρωτέου ποσού από της ημερομηνίας εκδόσεως της αποφάσεως του Πρωτοδικείου και μέχρι πλήρους καταβολής· και
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα:
   Η ενάγουσα εισάγει μεθυλοβρωμίδιο (MBr) στην ΕΕ. Το μεθυλοβρωμίδιο αποτελεί ελεγχόμενη ουσία κατά την έννοια του κανονισμού (ΕΚ) 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος (1). Η ενάγουσα αναφέρει ότι μπορεί να εισαγάγει μεθυλοβρωμίδιο μόνον εφόσον προσκομίσει άδεια εισαγωγής και στο πλαίσιο της ατομικής δωδεκάμηνης ποσοστώσεως εισαγωγής, την οποία καθορίζει η εναγομένη κάθε έτος.
   Με την παρούσα αγωγή, η ενάγουσα ζητεί αποκατάσταση της ζημίας τις οποίες ισχυρίζεται ότι υπέστη ως άμεση συνέπεια της παραλείψεως της εναγομένης να θεσπίσει ένα σύστημα σύμφωνα με τα άρθρα 6 και 7 του κανονισμού 2037/2000 που να της επιτρέπει να λάβει άδειες εισαγωγής και ποσοστώσεις για την εισαγωγή μεθυλοβρωμιδίου στην Ευρωπαϊκή Ένωση τον Ιανουάριο και τον Φεβρουάριο του 2005.
   Προς στήριξη της αγωγής της, η ενάγουσα υποστηρίζει ότι η εναγομένη παρέβη τα άρθρα 6 και 7 του κανονισμού 2037/2000, που υποχρεώνουν την Επιτροπή να χορηγήσει άδειες και ποσοστώσεις για την εισαγωγή μεθυλοβρωμιδίου για κάθε δωδεκάμηνη περίοδο με την 31η Δεκεμβρίου 1999. Η ενάγουσα επικαλείται, περαιτέρω, παραβίαση της αρχής της χρηστής διοικήσεως και παράβαση του καθήκοντος αρωγής, που επιβάλλουν στην Επιτροπή να ενεργεί με επιμέλεια, με αμεροληψία και εγκαίρως, καθώς και παραβίαση των αρχών της ασφάλειας δικαίου και της προστασίας της δικαιολογημένης εμπιστοσύνης.
   Η ενάγουσα αναφέρει ότι η ζημία την οποία υπέστη εξ αιτίας της παράνομης συμπεριφοράς της εναγομένης συνίσταται στο διαφυγόν κέρδος, το οποίο η ενάγουσα θα είχε αποκομίσει με την εισαγωγή και τη διάθεση μεθυλοβρωμιδίου στην αγορά κατά τους δύο αυτούς μήνες.
   
      (1)  ΕΕ L 244, σ. 1.